Udsigten til igen at få tilskud til håndværkerregningen burde give brede smil i byggebranchen. Men faktisk virker løftet stik modsat, for nu frygter virksomhederne, at boligejerne udskyder reparationer på deres huse til de igen kan få tilskud. Tømrermester Henrik Fredsgaard fra Svenstrup siger: - Vores kunder vil selvfølgelig se tiden an, for der er jo ikke nogen der bestiller noget arbejde nu, hvis de kan få tilskud til det senere på året. Håndværkerfradraget blev indført i 2011 for at dæmme op for finanskrisen og Dansk Byggeri skønner, at ordningen har skabt op imod 10.000 arbejdspladser. Brancheorganisationen frygter, at mange af dem nu går tabt. Formanden for Dansk Byggeri i Nordjylland Knud Kristensen siger: - Det er ikke i orden at lave politik på den her måde, når man spiller hasard med så mange, der kunne være i beskæftigelse. Som situationen er nu sker der intet på denne side af et folketingsvalg, og det giver frustration hos vores medlemmer. Tømrermester Henrik Fredsgaard har allerede mærket effekten af den nye usikkerhed om fradraget. - Det er lidt for nemt at komme med et løfte om tilskud og nye fradrag, for her og nu sætter det tingene i stå hos os. Vi har allerede måtte afskedige et par folk, og jeg frygter at der kan komme flere fyringer i 2015, siger Henrik Fredsgaard.

Referat:
Håndværkerfradraget forsvandt 1. januar, men måske er ordningen kun lagt på køl.